Návrh na zmenu uznesenia vlády Slovenskej republiky č. 1223 zo dňa 6. novembra 2002

Slovenská republika ako jeden z humanitárnych donorov Európskej únie poskytuje materiálnu humanitárnu pomoc niektorým krajinám, ktoré o to požiadajú. Táto pomoc predstavuje poskytnutie potrebného materiálu, techniky, potravín, resp. iných komodít, ktoré boli vyšpecifikované príjemcom pomoci.
Financovanie humanitárnej pomoci je zabezpečované prostredníctvom rozpočtového programu 05T03 (oficiálna rozvojová pomoc). Finančnými prostriedkami, ktorými disponuje Ministerstvo vnútra Slovenskej republiky, sú hradené náklady na prepravu materiálnej humanitárnej pomoci, prevádzku humanitárnych základní (energie a PHM ) a obstaranie materiálu na doplnenie zásob humanitárneho materiálu.
Od roku 1999 Slovenská republika poskytla humanitárnu pomoc do zahraničia v objeme zhruba 5 311 027 € (160 mil. Sk). Materiálna humanitárna pomoc vyvezená do zahraničia               v materiálnom a hodnotovom vyjadrení je každoročne vyššia ako doplnenie zásob humanitárneho materiálu jeho obstaraním. Tento nepomer vedie k zníženiu možností dopĺňania zásob novým  humanitárnym materiálom na takú úroveň, že niektoré komodity nie je možné z dôvodu nedostatku finančných prostriedkov obstarať. 
Obstaranie humanitárneho materiálu je vykonávané podľa zákona o verejnom obstarávaní      z prostriedkov vyčlenených v súlade s ustanovením bodu B.2. uznesenia vlády Slovenskej republiky č. 1223 zo dňa 6. novembra 2002. Tento objem predstavuje ročne cca 29 874 € (900 tisíc Sk). Od roku 2003 bolo na obstaranie humanitárneho materiálu na doplnenie zásob Ministerstva vnútra Slovenskej republiky vyčlenených zhruba  179 247 € (5, 4 mil. Sk).